Keywords

Summary

Keywords 1. Előzetes döntéshozatalra előterjesztett kérdések – A Bíróság hatásköre – Korlátok – A nemzetbiztonságot érintő kérdés – A közbiztonság érdekében elfogadott intézkedéseket kizáró általános fenntartás hiánya – Elfogadhatóság (EUMSZ 267. cikk, EUSZ 4. cikk, (2) bekezdés) 2. Uniós polgárság – A tagállamok területén való szabad mozgáshoz és szabad tartózkodáshoz való jog – 2004/38 irányelv – A beutazási és tartózkodási jog közrendi vagy közbiztonsági okokból való korlátozása – A valamely tagállam területére való beléptetést megtagadó határozat – Pontos és teljes körű, nemzetbiztonsági okok, amelyekről az érintetett nem tájékoztatták – Megengedhetőség – Feltétel – A nemzetbiztonsághoz és a hatékony bírói jogvédelemhez való joghoz kapcsolódó követelmények mérlegelése (Az Európai Unió Alapjogi Chartája, 47. cikk; 2004/38 európai parlamenti és tanácsi irányelv, 30. cikk, (2) bekezdés, 27. és 31. cikk) Summary 1. Bár különösen az EUSZ 4. cikk (2) bekezdése értelmében a nemzetbiztonság továbbra is az egyes tagállamok egyedüli felelőssége, tehát a tagállamok feladata a saját belső és külső biztonságuk biztosítását szolgáló intézkedések meghozatala, nem eredményezheti az uniós jog alkalmazhatatlanságát pusztán az, hogy a hatáskörrel rendelkező nemzeti hatóság által hozott valamely határozat a nemzetbiztonságot érinti. (vö. 38. pont) 2. Az Unió polgárainak és családtagjaiknak a tagállamok területén történő szabad mozgáshoz és tartózkodáshoz való jogáról szóló 2004/38 irányelv 30. cikkének (2) bekezdését és 31. cikkét az Európai Unió Alapjogi Chartája 47. cikkének fényében úgy kell értelmezni, hogy az megköveteli, hogy az illetékes nemzeti bíróság gondoskodjon arról, hogy a hatáskörrel rendelkező nemzeti hatóság a legszükségesebbre korlátozza az ezen irányelv 27. cikke alapján hozott határozat alapjául szolgáló okok érintettel való pontos és teljes körű közlésének, valamint az ezzel kapcsolatos bizonyítékok közlésének elmaradását, valamint arról, hogy az érintettel mindenképpen oly módon közöljék az említett okok lényegét, amely kellően figyelembe veszi a bizonyítékok titkosságának szükségességét. A hatáskörrel rendelkező nemzeti hatóságnak kell a nemzeti eljárásjogi szabályoknak megfelelően bizonyítania, hogy a nemzetbiztonságot ténylegesen sértené a 2004/38 irányelv 27. cikke alapján hozott határozat alapjául szolgáló okoknak, valamint az ezekkel kapcsolatos bizonyítékoknak az érintettel való pontos és teljes körű közlése. Ebből következik, hogy nem létezik a nemzeti hatóság által felhozott indokok fennállása és megalapozottsága mellett szóló vélelem. Az illetékes nemzeti bíróságnak ezt követően egymástól függetlenül kell megvizsgálnia a hatáskörrel rendelkező nemzeti hatóság által hivatkozott jogi és ténybeli bizonyítékok összességét, és a nemzeti eljárásjogi szabályoknak megfelelően értékelnie kell, hogy a nemzetbiztonsággal ellentétes lenne-e ezen közlés. Ha kiderül, hogy a nemzetbiztonsággal valóban ellentétes az említett okok érintettel való közlése, a 2004/38 irányelv 27. cikke alapján hozott határozat jogszerűségének az ezen irányelv 31. cikkének (1) bekezdésében foglaltak szerinti bírósági felülvizsgálatát – a jelen ítélet 51., 52. és 57. pontjában említettekre tekintettel – olyan eljárásban kell elvégezni, amely megfelelő módon mérlegeli a nemzetbiztonságból és a hatékony bírói jogvédelemhez való jogból eredő követelményeket, a legszükségesebbre korlátozva az e jog gyakorlásába való esetleges beavatkozásokat. Erre tekintettel, – a Charta 47. cikke tiszteletben tartásának szükségességét figyelembe véve – az említett eljárásnak a lehető legszélesebb mértékben biztosítania kell a kontradiktórius eljárás elvének tiszteletben tartását annak érdekében, hogy lehetővé tegye az érintett számára a szóban forgó határozat alapjául szolgáló okok vitatását, valamint az erre vonatkozó bizonyítékokkal kapcsolatos észrevételek benyújtását, és ennélfogva a védekezésül felhozott jogalapjai hatékony érvényesítését. Különösen jelentőséggel bír, hogy az érintettel mindenképpen közöljék azon okok lényegét, amelyeken a 2004/38 irányelv 27. cikke alapján hozott, beléptetést megtagadó határozat alapul, mivel a nemzetbiztonság védelme szükségességének nem lehet az a következménye, hogy megfosztja az érintettet a meghallgatáshoz való jogától, és ennélfogva hatástalanná teszi a jelen irányelv 31. cikkében foglalt jogorvoslathoz való jogát. A hatékony bírói jogorvoslathoz való jog és az érintett állam biztonsága védelméhez fűződő érdek közötti e mérlegelés azonban nem alkalmazható ugyanilyen módon az illetékes nemzeti bírósághoz benyújtott, az okokat alátámasztó bizonyítékokra. Bizonyos esetekben ugyanis e bizonyítékok közlése közvetlen és egyedi módon sértheti a nemzetbiztonságot, mivel különösen veszélyeztetheti a személyek életét, egészségét vagy szabadságát, vagy speciálisan a nemzetbiztonsági hatóságok által alkalmazott nyomozási módszerek felfedését, és így súlyosan akadályozza, vagy akár meggátolja e hatóságok feladatainak jövőbeli teljesítését. E körülmények között az illetékes nemzeti bíróságnak kell egyfelől biztosítania azt, ahogy a szóban forgó határozat alapjául szolgáló okok lényegét oly módon közöljék az érintettel, amely kellően figyelembe veszi a bizonyítékok titkosságának szükségességét, másfelől azt, hogy a nemzeti jog alapján levonják az említett kötelezettség esetleges megsértésének következményeit. (vö. 61., 62., 64–66., 68., 69. pont és a rendelkező rész)

C-300/11. sz. ügy

ZZ

kontra

Secretary of State for the Home Department

(a Court of Appeal (England & Wales) (Civil Division) [Egyesült Királyság] által benyújtott előzetes döntéshozatal iránti kérelem)

„Személyek szabad mozgása — 2004/38/EK irányelv — Az európai uniós polgárnak valamely tagállam területére való beutazását közbiztonsági okokból megtiltó határozat — Az említett irányelv 30. cikkének (2) bekezdése — Az érintett polgár e határozat okairól való tájékoztatására vonatkozó kötelezettség — Nemzetbiztonsági érdekekkel ellentétes közlés — A hatékony bírói jogvédelemhez való alapvető jog”

Összefoglaló – A Bíróság ítélete (nagytanács), 2013. június 4.

Előzetes döntéshozatalra előterjesztett kérdések – A Bíróság hatásköre – Korlátok – A nemzetbiztonságot érintő kérdés – A közbiztonság érdekében elfogadott intézkedéseket kizáró általános fenntartás hiánya – Elfogadhatóság (EUMSZ 267. cikk, EUSZ 4. cikk, (2) bekezdés) Uniós polgárság – A tagállamok területén való szabad mozgáshoz és szabad tartózkodáshoz való jog – 2004/38 irányelv – A beutazási és tartózkodási jog közrendi vagy közbiztonsági okokból való korlátozása – A valamely tagállam területére való beléptetést megtagadó határozat – Pontos és teljes körű, nemzetbiztonsági okok, amelyekről az érintetett nem tájékoztatták – Megengedhetőség – Feltétel – A nemzetbiztonsághoz és a hatékony bírói jogvédelemhez való joghoz kapcsolódó követelmények mérlegelése (Az Európai Unió Alapjogi Chartája, 47. cikk; 2004/38 európai parlamenti és tanácsi irányelv, 30. cikk, (2) bekezdés, 27. és 31. cikk)